b'\n_START_ARTICLE_\nRodenticidai\n_START_PARAGRAPH_\nRodenticidai \xe2\x80\x93 pesticid\xc5\xb3 grup\xc4\x97, nuodai grau\xc5\xbeikams. Grau\xc5\xbeikus sunku naikinti d\xc4\x97l j\xc5\xb3 maitinimosi \xc4\xafpro\xc4\x8di\xc5\xb3, nes prie\xc5\xa1 pilnai su\xc4\x97sdami rast\xc4\x85 maist\xc4\x85, jie i\xc5\xa1bando ma\xc5\xbe\xc4\x85 kasnel\xc4\xaf, \xc4\xafsitikindami, kad tai nesukelia sutrikim\xc5\xb3. Tod\xc4\x97l efektyvus rodenticidas turi b\xc5\xabti beskonis, bekvapis, mirtinos doz\xc4\x97s bei u\xc5\xbedelsto veikimo.\n_START_SECTION_\nNuodai\n_START_PARAGRAPH_\nNaudojama didel\xc4\x97 \xc4\xafvairov\xc4\x97 grau\xc5\xbeik\xc5\xb3 nuod\xc5\xb3: antikoaguliantai, metal\xc5\xb3 fosfidai, kalciferolio (vitamino D) junginiai ir kt._NEWLINE_Antikoaguliantai stabdo kraujo kre\xc5\xa1\xc4\x97jim\xc4\x85, blokuodami vitamino K cikl\xc4\x85; priklausomai nuo antikoaguliant\xc5\xb3 tipo, grau\xc5\xbeikai mir\xc5\xa1ta per kelias dienas ar savaites._NEWLINE_Fosfidai nunuodija gyv\xc5\xabn\xc4\x85 per 1 \xe2\x88\x92 3 dienas \xe2\x80\x93 fosfidams reaguojant su organizmo vir\xc5\xa1kinamojo trakto r\xc5\xabg\xc5\xa1timis, susidaro nuodingos fosfino dujos. Paprastai naudojamas cinko fosfidas: tokie nuodai turi stipr\xc5\xb3 \xc4\x8desnako kvap\xc4\x85 ir atbaido kitus \xc5\xbeinduolius, ta\xc4\x8diau neatbaido pauk\xc5\xa1\xc4\x8di\xc5\xb3._NEWLINE_Kalciferoliai sutrikdo kalcio ir fosfat\xc5\xb3 pusiausvyr\xc4\x85 organizme, grau\xc5\xbeikuose nuodai sukelia hiperkalcemij\xc4\x85 ir mirtis ateina per kelias dienas ar savaites. Kalciferolio ir antikoagulianto naudojimas kartu turi sinergetini\xc5\xb3 savybi\xc5\xb3, gaunamas ypatingai veiksmingas nuodas._NEWLINE_Visos \xc5\xa1ios grup\xc4\x97s nuod\xc5\xb3 gali b\xc5\xabti papildomos \xc4\xafvairiomis kitomis nuod\xc5\xb3 veiksmingum\xc4\x85 didinan\xc4\x8diomis med\xc5\xbeiagomis.\n_START_SECTION_\nGr\xc4\x97sm\xc4\x97 kitiems gyv\xc5\xabnams\n_START_PARAGRAPH_\nKai kurie nuodai (antikoaguliantai, kalciferoliai ir \xc5\xa1i\xc5\xb3 junginiai) kelia gr\xc4\x97sm\xc4\x99 ir kitiems gyv\xc5\xabnams, neretai apsinuodija pauk\xc5\xa1\xc4\x8diai, \xc5\xa1unys, kat\xc4\x97s, bei kartais \xc5\xbemon\xc4\x97s. \xc4\xaetarus apsinuodijim\xc4\x85 \xc5\xa1iomis med\xc5\xbeiagomis, svarbu nedelsiant kreiptis gydytoj\xc5\xb3 pagalbos, \xc4\xaftarus augintinio apsinuodijim\xc4\x85 \xe2\x80\x93 skubios veterinaro pagalbos. Kaip prie\xc5\xa1nuodis antikoaguliantams naudojamas vitaminas K, kalciferoliams \xe2\x80\x93 hormonas kalcitoninas, gali b\xc5\xabti taikomas kraujo perpylimas. Gydym\xc4\x85 prad\xc4\x97jus v\xc4\x97liau nei par\xc4\x85 po apsinuodijimo, augintinio i\xc5\xa1gyvenimo \xc5\xa1ansai ma\xc5\xbei (tuo tarpu d\xc4\x97l nuod\xc5\xb3 u\xc5\xbedelsto veikimo, pastebimi apsinuodijimo po\xc5\xbeymiai pasirei\xc5\xa1kia tik po 18 - 36 valand\xc5\xb3).'